ไทยซัมซุง ซบพันธมิตร ขยายตลาด
ไทยซัมซุงประกันชีวิตงัดกลยุทธ์ดึงลูกค้า ยึดนโยบายจ่ายผลตอบแทนสูงดันเบี้ยโต
18 ก.ค. 2559

ไทยซัมซุงประกันชีวิตงัดกลยุทธ์ดึงลูกค้า ยึดนโยบายจ่ายผลตอบแทนสูงดันเบี้ยโต
นายบรรณยง นราสวัสดิ์ รองประธานเจ้าหน้าที่บริหารและประธานเจ้าหน้าที่บริหารช่องทางการจัดจำหน่าย บริษัท ไทยซัมซุงประกันชีวิต  เปิดเผยว่า บริษัทยังคงใช้นโยบายที่จะให้ผลตอบแทนด้านอัตราดอกเบี้ยสำหรับสินค้าประกันชีวิตให้สูงกว่าคู่แข่งเพื่อสร้างแรงจูงใจให้กับลูกค้า โดยผลตอบแทนเฉลี่ยจากกรมธรรม์ของบริษัทจะอยู่ประมาณ 3-3.5% ขณะที่คู่แข่งอยู่ประมาณ 2.2-2.3%
“เรายังไม่เปลี่ยนนโยบายที่จะให้ผลตอบแทนสูงกว่าคู่แข่ง เพราะเน้นเรื่องการเติบโตมากกว่าผลกำไรบริษัทแม่ที่เกาหลี ก็ต้องการใช้รูปการทำธุรกิจประกันชีวิตในไทย เป็นต้นแบบในการขยายธุรกิจไปต่างประเทศในอนาคต เพราะตอนนี้มีไทยและจีนเท่านั้นที่บริษัทแม่ขยายธุรกิจออกมายังต่างประเทศ” นายบรรณยง กล่าว
สำหรับผลการดำเนินงานในช่วงครึ่งปีแรกที่ผ่านมา บริษัททำเบี้ยรับปีแรกแบบรายปีได้ 754 ล้านบาท ในปีนี้บริษัทตั้งเป้าทำเบี้ยรับปีแรกแบบรายปีให้ได้ 1,612 ล้านบาท เติบโต 31% 
นายบรรณยง กล่าวว่า กลยุทธ์หลักปีนี้จะเพิ่มความแข็งแกร่งผ่านประกันกลุ่มและช่องทางอื่นๆ ให้มากขึ้น โดยเฉพาะการขยายงานผ่านพันธมิตรที่เป็นผู้ถือหุ้นหลัก ไม่ว่าจะเป็นกลุ่มสหพัฒน์ บริษัท ไทยซัมซุงอิเล็คทรอนิกส์ และบริษัทสัญชาติเกาหลี ที่ดำเนินธุรกิจในไทยเป็นหลักและเพิ่มสัดส่วนลูกค้าองค์กร